CELEX: 32020D1236
Language: sk
Date: 2020-08-25 00:00:00
Title: Rozhodnutie Komisie (EÚ) 2020/1236 z 25. augusta 2020, ktorým sa Holandsku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2020/698 [oznámené pod číslom C(2020) 5745] (Iba anglické znenie je autentické)

31.8.2020   
               
               
                  SK
               
               
                  Úradný vestník Európskej únie
               
               
                  L 282/19
               
            
         ROZHODNUTIE KOMISIE (EÚ) 2020/1236
         z 25. augusta 2020,
         ktorým sa Holandsku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2020/698
         
            
               [oznámené pod číslom C(2020) 5745]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID‐19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (1), a najmä na jeho článok 2 ods. 6 a článok 3 ods. 3,
         keďže:
         
                     (1)
                  
                  
                     V článku 2 ods. 1 nariadenia (EÚ) 2020/698 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by v súlade s uvedenými ustanoveniami inak už boli uplynuli alebo by inak uplynuli medzi 1. februárom 2020 a 31. augustom 2020. Článkom 2 ods. 2 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 3 ods. 1 nariadenia (EÚ) 2020/698 sa predlžuje platnosť vodičských preukazov, ktorá by inak už bola uplynula alebo by inak uplynula medzi 1. februárom 2020 a 31. augustom 2020.
                  
               
                     (3)
                  
                  
                     Holandsko podalo listom z 1. júla 2020 odôvodnenú žiadosť o povolenie predĺžiť určité obdobia uvedené v článkoch 2 a 3 nariadenia (EÚ) 2020/698. Listom z 29. júla 2020 podalo Holandsko zrevidovanú odôvodnenú žiadosť. Touto zrevidovanou žiadosťou sa usiluje jednak o získanie povolenia predĺžiť o tri mesiace obdobia medzi 1. februárom 2020 a 31. augustom 2020 uvedené v článku 2 ods. 1 na účely uvedeného ustanovenia a ustanovenia článku 2 ods. 2, ako aj v článku 3 ods. 1 nariadenia (EÚ) 2020/698. Zároveň sa usiluje o získanie povolenia predĺžiť o dva mesiace sedemmesačné obdobia uvedené v článku 2 ods. 1 a 2 a článku 3 ods. 1 nariadenia (EÚ) 2020/698. Na podporu svojej žiadosti poskytlo Holandsko 30. júla 2020 dodatočné informácie.
                  
               
                     (4)
                  
                  
                     Podľa informácií, ktoré Holandsko poskytlo, absolvovanie pravidelného výcviku, vyznačenie harmonizovaného kódu Únie „95“ a obnova platnosti vodičských preukazov budú v Holandsku aj po 31. auguste 2020 pravdepodobne neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (5)
                  
                  
                     Holandsko predovšetkým dočasne pozastavilo všetky pravidelné výcvikové kurzy podľa smernice Európskeho parlamentu a Rady 2003/59/ES (2). Následne bolo zrušených okolo 30 000 kurzov, ktoré by sa za normálnych okolností konali. V dôsledku toho si približne 2 400 profesionálnych vodičov nemohlo obnoviť platnosť svojich OOS.
                  
               
                     (6)
                  
                  
                     Pravidelné výcvikové kurzy v súčasnosti opäť pokračujú a okrem pravidelných kurzov, ktoré už boli naplánované od mája 2020 do konca roka 2020, sa plánujú ďalšie kurzy. Opatrenia potrebné na zabránenie šírenia ochorenia COVID-19 však stále z tohto hľadiska spôsobujú obmedzenia. Inštitúcie poskytujúce výcvik musia spĺňať príslušné požiadavky Národného inštitútu pre verejné zdravie a životné prostredie (3), napríklad umožniť osobám v čo najväčšej miere dodržiavať vzájomný fyzický odstup aspoň 1,5 metra.
                  
               
                     (7)
                  
                  
                     Situácia je obzvlášť problematická v prípade pravidelného výcviku vodičov autobusov. Podľa informácií, ktoré Holandsko poskytlo, mnohí vodiči, ktorí k 10. septembru 2008 vykonávali činnosť vodičov vozidiel používaných na prepravu cestujúcich, získali OOS ako nadobudnuté právo podľa článku 4 smernice 2003/59/ES. V praxi a podľa článku 4, článku 8 ods. 2 a článku 14 ods. 2 smernice 2003/59/ES mnohým z takto udelených OOS uplynula platnosť v prvej polovici septembra 2015, keďže Holandsko využilo možnosť predĺžiť lehotu uvedenú v článku 8 ods. 2 smernice 2003/59/ES až o sedem rokov. Na druhej strane vodiči s preukazom kategórie D1, D1 + E, D alebo D + E, ktorí si obnovili platnosť svojich OOS krátko pred jej uplynutím v roku 2015, si musia svoje OOS opäť obnoviť pred uplynutím platnosti 10. septembra 2020. V tejto situácii je väčšina vodičov autobusov v Holandsku. Nie je isté, či kapacita v inštitúciách odbornej prípravy umožní všetkým týmto vodičom, aby pravidelný výcvik absolvovali včas. Okrem toho začala verejná hromadná doprava opäť premávať podľa zvyčajného cestovného poriadku, a tak majú vodiči menej času na účasť na kurzoch.
                  
               
                     (8)
                  
                  
                     Pokiaľ ide o vodičské preukazy vydané podľa smernice Európskeho parlamentu a Rady 2006/126/ES (4), Holandsko sa odvoláva na dočasné obmedzenia týkajúce sa výkonu povolaní, pri ktorých dochádza k fyzickému kontaktu. Tieto obmedzenia mali vplyv na lekárske prehliadky potrebné na určenie telesnej a duševnej spôsobilosti osoby na vedenie vozidiel (ďalej len „lekárske prehliadky“). V dôsledku toho sa priemerný počet lekárskych správ vydávaných na základe takýchto prehliadok a predkladaných vnútroštátnemu licenčnému orgánu (CBR (5)) každý týždeň podstatne znížil. Vzhľadom na opatrenia, ktoré boli prijaté na zabránenie alebo obmedzenie šírenia ochorenia COVID-19 v Holandsku, sa odložilo 28 000 lekárskych prehliadok, ktoré ešte treba vykonať a ku ktorým treba pripočítať aj tie, ktoré treba vykonať teraz a v blízkej budúcnosti v prípade preukazov, ktorých platnosť uplynie onedlho.
                  
               
                     (9)
                  
                  
                     Lekárske prehliadky vykonáva v Holandsku približne 25 000 lekárov. Čas potrebný na vykonanie 28 000 odložených lekárskych prehliadok veľmi závisí od toho, v akej miere a ako rýchlo sa lekári k týmto úlohám opäť vrátia. Pre mnohých lekárov v Holandsku je vykonávanie lekárskych prehliadok na obnovenie platnosti vodičských preukazov len jednou z mnohých povinností. Lekári nemohli v dôsledku ďalšej práce súvisiacej s pandémiou COVID-19 vykonávať toľko lekárskych prehliadok ako zvyčajne.
                  
               
                     (10)
                  
                  
                     Podľa informácií, ktoré poskytlo Holandsko, nie je jasné, v akej miere a ako rýchlo sa lekári k potrebnej činnosti opäť vrátia. Očakáva sa, že kapacita lekárov sa bude postupne dostávať na zvyčajnú úroveň, avšak zvýši sa dopyt po lekárskych prehliadkach ako dôsledok obdobia s opatreniami na obmedzenie pohybu. Preto sa očakáva, že aj po tom, ako sa počet vykonaných lekárskych prehliadok vráti na bežnú úroveň pred pandémiou COVID-19, sa následky odkladu prehliadok budú prejavovať až do mája 2021.
                  
               
                     (11)
                  
                  
                     Podľa Holandska nie je možné presne predvídať, koľko osôb si nebude môcť včas obnoviť svoj vodičský preukaz, ktorého platnosť už uplynula alebo uplynie v období od 1. februára 2020 do 31. augusta 2020. Závisí to vo veľkej miere od dostupnosti lekárov, ktorá sa čiastočne odvíja od regionálneho hľadiska. V každom prípade sa nedá zabrániť tomu, že niektorí žiadatelia o obnovenie platnosti svojich vodičských preukazov sa dostanú do omeškania v dôsledku čakacích zoznamov v systéme zdravotnej starostlivosti, pričom ide najmä o približne 15 % žiadateľov, ktorí potrebujú prehliadku u viac než jedného lekára. Priemerný čas potrebný na obnovenie platnosti vodičského preukazu pre osoby, ktoré potrebujú lekársku prehliadku na potvrdenie svojej spôsobilosti viesť vozidlo, je 125 dní v prípade prehliadky u jedného lekára a 179 dní v prípade prehliadky u viacerých lekárov.
                  
               
                     (12)
                  
                  
                     Na základe údajov, ktoré poskytol vnútroštátny licenčný orgán CBR, ministerstvo infraštruktúry a vodného hospodárstva (6) očakáva, že k 1. decembru 2020 bude približne 20 000 nevybavených lekárskych prehliadok. Za predpokladu, že kapacity lekárov sa na svoju zvyčajnú úroveň znovu dostanú v prvom štvrťroku 2021, je pravdepodobné, že počet nevybavených prípadov bude mať naďalej dosah na vodičov, ktorým platnosť preukazu uplynie k 1. decembru 2020. Očakáva sa však, že požadované predĺženie období medzi 1. februárom 2020 a 31. augustom 2020, ako aj období, o ktoré sa predĺži platnosť vodičských preukazov, ktorá by inak už bola uplynula alebo má uplynúť, bude dostatočné, aby sa zabezpečilo, že všetky zainteresované osoby budú schopné splniť platné požiadavky.
                  
               
                     (13)
                  
                  
                     Holandsku by sa preto malo povoliť predĺženie období medzi 1. februárom 2020 a 31. augustom 2020, ako aj sedemmesačných období uvedených v článku 2 ods. 1 a článku 3 ods. 1 nariadenia (EÚ) 2020/698.
                  
               
                     (14)
                  
                  
                     Holandsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Holandsku sa povoľujú tieto predĺženia období uvedených v článku 2 ods. 1 a 2 a článku 3 ods. 1 nariadenia (EÚ) 2020/698:
            
                        a)
                     
                     
                        obdobie medzi 1. februárom 2020 a 31. augustom 2020 uvedené v článku 2 ods. 1 nariadenia (EÚ) 2020/698 sa na účely článku 2 ods. 1 a 2 uvedeného nariadenia predlžuje o tri mesiace;
                     
                  
                        b)
                     
                     
                        sedemmesačné obdobie uvedené v článku 2 ods. 1 a 2 uvedeného nariadenia sa predlžuje o dva mesiace;
                     
                  
                        c)
                     
                     
                        obdobie medzi 1. februárom 2020 a 31. augustom 2020 uvedené v článku 3 ods. 1 uvedeného nariadenia sa predlžuje o tri mesiace;
                     
                  
                        d)
                     
                     
                        sedemmesačné obdobie uvedené v článku 3 ods. 1 uvedeného nariadenia sa predlžuje o dva mesiace.
                     
                  
         
            Článok 2
            Toto rozhodnutie je určené Holandskému kráľovstvu.
         
         
            V Bruseli 25. augusta 2020
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 165, 27.5.2020, s. 10.
         
            (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).
         
            (3)  Rijksinstituut voor Volksgezondheid en Milieu, RIVM.
         
            (4)  Smernica Európskeho parlamentu a Rady 2006/126/ES z 20. decembra 2006 o vodičských preukazoch (Ú. v. EÚ L 403, 30.12.2006, s. 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat.